**อย. พบอีก ลักลอบใช้เมทานอลในเครื่องสำอาง**

**สั่งดำเนินคดีเฉียบขาด ทั้งเพิกถอนผลิตภัณฑ์และสั่งปิดโรงงาน**

เมื่อวันที่ 26 สิงหาคม 2567 คณะกรรมการเครื่องสำอางมีมติให้สำนักงานคณะกรรมการอาหารและยา (อย.) ออกประกาศผลการตรวจสอบหรือวิเคราะห์เครื่องสำอางที่พบสารห้ามใช้และเครื่องสําอางที่มีส่วนผสมของแอลกอฮอล์เพื่อสุขอนามัยสำหรับมือที่ห้ามผลิต นําเข้า หรือขาย ชื่อเครื่องสำอาง มูโกะ แอลกอฮอล์ แฮนด์ สเปรย์ (Muko Alcohol Hand Spray) เลขที่ใบรับจดแจ้ง 74-1-6400034683 ผลิตโดย บริษัท พีรดนย์ มาร์เก็ตติ้ง จำกัด เนื่องจากพบการลักลอบใช้เมทิลแอลกอฮอล์ (Methyl alcohol) ซึ่งเป็นสารห้ามใช้ในการผลิตเครื่องสำอาง โดย อย. ดำเนินคดีข้อหาผลิตและขายเครื่องสําอางที่ไม่ปลอดภัยในการใช้ ผลิตและขายเครื่องสำอางที่มีส่วนผสมของแอลกอฮอล์เพื่อสุขอนามัยสำหรับมือที่ห้ามผลิต นำเข้า หรือขาย รวมถึงผลิตและขายเครื่องสำอางปลอม และมีคำสั่งให้เรียกเก็บคืน ทำลายเครื่องสําอางหรือส่งมอบเครื่องสําอางนั้นให้แก่พนักงานเจ้าหน้าที่ รวมถึงประกาศเพิกถอนใบรับจดแจ้งเครื่องสำอางดังกล่าวแล้ว

**เภสัชกรวีระชัย นลวชัย รองเลขาธิการคณะกรรมการอาหารและยา** สั่งการให้ อย. ประสานสำนักงานสาธารณสุขจังหวัดสมุทรสาครขยายผลลงตรวจสอบโรงงานผู้ผลิตทันที พบสถานที่สกปรก ไม่ดูแลให้ถูกสุขลักษณะ ขาดการบำรุงรักษาเครื่องมือหรืออุปกรณ์การผลิต อาจส่งผลไม่ปลอดภัยต่อผู้บริโภค จึงสั่งระงับการผลิตเครื่องสำอางทุกรายการจนกว่าจะแก้ไขปรับปรุงให้ถูกต้อง และจะมีการดำเนินคดีตามกฎหมายต่อไป

**รองเลขาธิการฯ อย.** กล่าวตอนท้ายว่า ผลิตภัณฑ์ที่ผสมสารเมทิลแอลกอฮอล์ หรือเมทานอล (Methyl alcohol หรือ Methanol) สามารถดูดซึมได้ทางผิวหนังและลมหายใจ หากสัมผัสในปริมาณมากอาจเกิดความผิดปกติหรือเป็นอันตรายได้ หากผู้บริโภคพบผลิตภัณฑ์สุขภาพที่สงสัยว่าจะไม่ปลอดภัย สามารถแจ้งร้องเรียนได้ที่ สายด่วน อย. 1556 หรือผ่าน Line@FDAThai, Facebook : FDAThai หรือ E-mail : 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 29 สิงหาคม 2567 ข่าวแจก 237 / ปีงบประมาณ พ.ศ. 2567**